Brannvesenet fant ingen feil på rekkehus på Borre
– Det er ikke mange ukene siden det var to fra brannvesenet som tok en gjennomgang av bygget, i forbindelse med en befaring på Gannestad. Da var alt i orden, sier Harald Røed til Tønsbergs Blad . Han er leder av Boligstiftelsen som har ansvaret for bygget. Dagen etter har brannvesenet presisert på Facebook at de aldri har vært på noe formelt tilsyn i bygget. – Vi var på tilsyn på naboeiendommen og fant ut at vi skulle stikke innom. Vi var innom én av naboleilighetene til der brannen startet og konstaterte at det var et helt normalt bolighus med de krav som stilles til det, sier Jarle Steinnes til VG mandag. Brannvesenet opplyser at både brannskiller og røykvarslere var på plass. Tilsyn etter forskrift om brannforebygging skal planlegges og varsles skriftlig på forhånd, gjennomføres med eiers representant til stede og deretter skrives det en rapport, opplyser brannvesenet. Dette ble ikke gjort under besøket i rekkehusleiligheten, og det var kun én av leilighetene som ble besøkt. Brannen startet i en av de ti leilighetene i Ynglingeveien i 16-tiden lørdag ettermiddag. Brannen spredde seg raskt til takkonstruksjonen og etter hvert ble det klart at hele bygget sto i full fyr. Flere av leilighetene er totalt utbrent, taket falt ned og hele bygget er ubeboelig. Fikk du med deg? 10.000 ruter-batterier kan være brannfarligeDet var tidlig klart at en person var savnet, og etter en stund ble personen funnet omkommet inne i en av leilighetene. Navnet vil ikke bli frigitt før personen er obdusert. I tillegg pådro to personer seg røykskader. Politiets krimteknikere var søndag på brannstedet og gjorde undersøkelser. Politiet skal forsøke å finne årsaken til brannen som i tillegg til at en person mistet livet, førte til at åtte personer mistet hjemmene sine bare en uke før jul. To av leilighetene var ikke bebodd. De evakuerte beboerne ble innkvartert hos private og på Falkenheimen i Lystlunden. – De personene som mistet hjemmet sitt i går, har blitt tatt hånd om av administrasjonen i kommunen og deres team. De har også fått tilbud om midlertidig bosted, sier varaordfører Ivar Andreassen i Horten kommune til NRK .Selv om alle dem som mistet både hjem og alle sine eiendeler får det de trenger og har krav på av kommunen og forsikringsselskapene, satte naboer i gang en spontan kronerulling. Resultatet ble 15.000 kroner i løpet av noen få timer søndag, skriver Gjengangeren . – Vi vil vise at lokalsamfunnet på Borre bryr seg når noe så tragisk skjer, sier leder av Borre velforening, Kjell Arne Brudevik, til avisen. Planen er å omgjøre de innsamlede pengene til gavekort. Ekstralader tok fyr: Slik så soverommet ut da studenten våknet Stein Evensen, beredskapsansvarlig i Horten kommune, forsikrer samtidig at de som mistet alt, vil få nødvendig bistand fra kommunen, og at en innsamling i utgangspunktet ikke er nødvendig. – Alle skal få et tilbud om innkvartering gjennom sin innboforsikring. De som ikke har forsikring, får sine behov dekket av kommunen, sier Stein Evensen som ledet kommunens kriseteam da brannen oppsto. Han retter en stor takk til alle som bidro med beredskapen lørdag – både Nav, legevakten, Borre sykehjem og andre ansatte i kommunen. (NTB)
Åtte personer mistet hjemmene sine, og en person omkom i rekkehusbrannen på Borre i Vestfold. Da brannvesenet nylig var inne i én av leilighetene, ble det ikke avdekket mangler.